Mert úgy szerette Isten a világot, hogy egyszülött Fiát adta, hogy aki hisz őbenne, el ne vesszen, hanem örök élete legyen. Jn 3,16

A legfontosabb üzenet: Isten szeret! Annyira, hogy ad és nem visszatart. Olyan módon, hogy a legdrágábbat, a Fiát adta a világ visszaszerzésére. Miért kellett visszaszerezni? Mert Ádám és Éva az Édenkertben eladták azt a Kísértőnek. Isten a Fiában, Jézusban emberré lett, bele préselte magát az emberi korlátokba azért, hogy ez a megváltás létrejöhessen.

Senki és semmi nem kényszerítette Jézust erre a lépésre. Senki és semmi nem volt, ami olyan érdem, ami miatt el kell jönni. Jézus lépése önkéntes vállalás volt. Talán egy dolog vezethette: a Mennyei Atya szívének vágya: ne legyen elválasztás a Teremtő és teremtménye között. Mert az édeni eset kapcsán megjelent bűn elválaszt a Szent Istentől.

A helyreállításnak több szempontnak, feltételnek meg kell felelni:

Isten igazságosságának, az Ő mértéke szerinti kell legyen

Maradandónak kell lenni, egyszeri és megismételhetetlen legyen

Örökké tartónak és teljesnek, mindenre kiterjedőnek kell lenni

A messze nem teljes körű felsorolás mutatja: nem végezheti el akárki ezt a feladatot. Jézus alkalmas erre, Ő pont ezért jött a földre. Benne együtt volt mind az a tulajdonság, amelyre ehhez a megváltáshoz szükség volt.

Isten mindig nagyban gondolkodik. Nem csak egy nemzetet, egy bizonyos földrészt akar helyreállítani, hanem mindenkit és mindent.

Mert úgy szeretett! Mert Ő a Szeretet. Mert feltétel, hátsó szándék és önző gondolat nélkül szeret. Szeret, szeret, szeret! *VGy*